ענת רדנאי

ענת רדנאי (נולדה ב-30 במאי 1969) היא מנכ"לית עמותת אי"ב – ארגון יוצרים עצמאים בתיאטרון ובאמנות המופע.

 ביוגרפיה 
רדנאי נולדה ב-1969 ברחובות לגבריאל וד"ר יהודית רדנאי, שעלו לארץ מהונגריה בשנות ה-50, כל אחד עם אמו, כיתומי מלחמת העולם השנייה.

היא גדלה בגבעתיים, ואת הקשר שלה לעולם התיאטרון התחילה כבר בגיל צעיר כשהוריה שלחו אותה ל"חוג ידידי הבימה".

לאחר שירותה הצבאי למדה לתואר ראשון תולדות התיאטרון ויחסים בינלאומיים באוניברסיטה העברית בירושלים, אותו סיימה ב-1993. ב-1996 שנה השתתפה במחזור הראשון של לימודי ניהול תרבות בלה"ב באוניברסיטת תל אביב, וב-2002 החלה ללמוד התנהגות ארגונית בפקולטה למנהל עסקים באוניברסיטת תל אביב.

 קריירה 
במהלך לימודיה הפיקה רדנאי את פסטיבל "ת'ספיס" במסגרת החוג לתיאטרון, בניהולו של ד"ר בן אבו. לאחר שסיימה את לימודיה, החלה להפיק ולנהל אדמיניסטרטיבית את קבוצת התיאטרון הירושלמי, מיסודם של גבי לב, עליזה עליון ישראלי ורות וידר מגן. במקביל לעבודתה עם הקבוצה, עבדה במקומון הירושלמי "כל העיר" של רשת שוקן כרכזת מדיה.

בין השנים 1995-1996 עבדה באולפן ההקלטות "טררם" בירושלים, ובשנים 1996–2003 הייתה סגנית מנהל בית הספר לתיאטרון חזותי בירושלים תחת ניהולם של עתי ציטרון, ויובל רימון.

בשנת 2004 החלה לנהל את קבוצת זיק הירושלמית, ובמקביל הייתה שותפה להפקת הביתן הישראלי בביאנלה לאמנות בוונציה, שאצרו סיגל בר-ניר ויעל מוריה ובהובלת המפיק מיכי גוב.

בשנת 2006 הקימה רדנאי עם יעל מימוני את "עיין ערך הפקה" - מסגרת ללימודי הפקה וניהול, ליוצרי תיאטרון בתחילת דרכם ולמפיקי תרבות. רדנאי ממשיכה ללמד ולהרצות בנושאי הפקה, ניהול גופי תרבות ועל שדה התיאטרון העצמאי בישראל בבתי ספר למשחק, בין היתר במכללת ספיר, סמינר הקיבוצים, בית הספר לתיאטרון חזותי בירושלים.

ב-2006 השתתפה רדנאי גם בהפקת אירועי הגאווה בירושלים, בהובלת הבית הפתוח בירושלים. בסיומה של השנה החלה לכהן כמנכ"לית של אנסמבל הרצליה לצד גדליה בסר, ולאחר מכן לצדה של אופירה הניג.

 הפקה עצמאית 
בשנת 2010 החליטה רדנאי לסיים את תפקידה באנסמבל הרצליה, והחלה לפעול כמפיקה עצמאית. ב-2011 הפיקה את "כנס משפחות הקשת" במרכז הגאה בתל אביב. באותה שנה, החלה לעבוד כמפיקה לצד הכוריאוגרף סהר עזימי. המופע הראשון שלו שהפיקה היה "Cell in a Human Scale", בשיתוף הוועד למלחמה באיידס, ולאחר מכן המשיכה להפיק את מופעי המחול שלו עד שנת 2014.

בשנים 2011–2013 ניהלה רדנאי את פרויקט "במה אחרת" של מועצת הפיס להצגות פרינג' ברחבי הארץ, והפיקה עם מיכי גוב סיורים בינלאומיים של להקות מחול ובהן להקת המחול ורטיגו, להקת פרסקו, והכוריאוגרפיות דפי אלטביב, אורלי פורטל.

בשנת 2012 הפיקה את תערוכת צילומי העיתונות "עדות מקומית", במוזיאון הארץ בתל אביב, שאצרה מורן שוב. באותה שנה גם בנתה עבור ארגון "רוח חדשה" מסלול להכשרת יוצרים עצמאים.

בשנת 2013 הפיקה את כנס "אמן מורה" של איגוד האמנים הפלסטיים בספריית בית אריאלה בתל אביב, ואת את פסטיבל "זירת מחול חדש" עבור הזירה הבין-תחומית בירושלים, בניהולו האמנותי של סהר עזימי.

בשנת 2014 הפיקה עבור מועצת הפיס את פרויקט "בעקבות" לשיחזור יצירות מחול ישראליות, בניהולה האמנותי של נעמי פרלוב, והייתה יועצת מקצועית בפרויקט "ימי תרבות 2014".

בשנת 2021 חברה לד"ר לי פרלמן וביחד עסקו במחקר של איגודים מקצועים שהוקמו בתקופת הקורונה. במקביל, באותה שנה בשיתוף עם היוצרת נטלי צוקרמן, יצרה והציגה תערוכה אינטראקטיבית במסגרת פסטיבל אינטימאדנס תחת הכותרת "נקודת מפגש - מחקר קהל".

 הקמת אי"ב 
בשנת 2014 חברה רדנאי לקבוצה של יוצרי תיאטרון עצמאים - דפנה רובינשטיין, יואב ברתל, מלכה מרין ואייל וייזר, להקמת עמותת אי"ב - ארגון יוצרים עצמאים בתיאטרון ובאמנות המופע. העמותה פועלת כארגון גג ליוצרים וליוצרות עצמאים בתחום התיאטרון והפרפורמנס בישראל, ורדנאי משמשת מנכ"לית העמותה מיום הקמתה. ב-2023, לקראת חגיגות העשור להקמת אי"ב, השתתפה רדנאי בוועדת ההיגוי למחקר מקיף שערכו ד"ר טל פדר ויעלה חזות ינוקא כדי למפות את מצבם של היוצרים העצמאיים בישראל. המחקר בחן מקורות פרנסה, נייטרליות מגדרית ונושאים נוספים, כלל גם המלצות ברמת המדיניות, ומסקנותיו הוצגו ב-2024 כנס פרפורמטיבי שנערך במסגרת פסטיבל תמונע.

 פעילות ציבורית-תרבותית 
רדנאי משמשת כחברת ועד של מספר גופי תרבות בהתנדבות. היא מכהנת כחברת ועד מנהל בפורום מוסדות תרבות ובבית הספר לתיאטרון חזותי בירושלים. כמו כן, היא חברת אספה כללית של להקת המחול יסמין גודר, וחברת ועדת ביקורת בעמותת אנסמבל תוצרת בית.

 חיים אישיים 
רדנאי מתגוררת בתל אביב בשכונת קריית שלום. היא אמא לשני ילדים שנולדו בהורות משותפת עם עידו בורנשטיין ושלמה פלסנר. משפחתם תועדה במספר תוכניות טלוויזיה וכתבות.

 קישורים חיצוניים 






 הערות שוליים 

קטגוריה:מפיקות תיאטרון ישראליות
קטגוריה:מנכ"ליות עמותות
קטגוריה:בוגרות תיכון שמעון בן צבי (גבעתיים)
קטגוריה:בוגרי תיכון שמעון בן צבי (גבעתיים)
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1969
קטגוריה:ישראליות שנולדו ב-1969